b"\n_START_ARTICLE_\nSant Esteve de Pardines\n_START_SECTION_\nDescripci\xc3\xb3\n_START_PARAGRAPH_\nL'absis \xc3\xa9s elevat com una mitja torre._NEWLINE_Es tracta d'un conjunt format per una torre rodona, que defensa una porta de tres grans arcades a on s'hi aboca un carrer. Est\xc3\xa0 situat a la part sud de Pardines, tocant les edificacions del poble i formant part d'aquestes. La torre, a la part baixa, deixa veure les antigues espitlleres de defensa i actualment forma part d'una casa que s'ha restaurat o reconstru\xc3\xaft al seu damunt, tenint aquests elements arquitect\xc3\xb2nics dels quals es dubta que estiguin al lloc originari o siguin afegits._NEWLINE_La porta, situada m\xc3\xa9s endarrerida de la torre, presenta tres arcades, una d'elles a la part esquerra quasi tapiada, potser per motius d'estabilitat. La de l'altre extrem d\xc3\xb3na al que deuen ser els soterranis d'una casa, i la del mig \xc3\xa9s la porta pr\xc3\xb2piament dita, per sota de la qual, formant un corredor, passa un carrer\xc3\xb3 en pendent._NEWLINE_Si b\xc3\xa9 la torre ha estat consolidada i restaurada, no ha estat aix\xc3\xad la porta, que a les arcades i sostres t\xc3\xa9 problemes est\xc3\xa0tics, ja que a sobre hi ha constru\xc3\xafda una antiga casa. Les estructures s\xc3\xb3n de pedra agafada amb morter de cal\xc3\xa7 i forjat de fusta.\n_START_SECTION_\nHist\xc3\xb2ria\n_START_PARAGRAPH_\nLa situaci\xc3\xb3 d'aquesta porta i de la seva torre \xc3\xa9s dominant la Vall i tocant al poble. El carrer passa per aquesta porta i actualment no t\xc3\xa9 continu\xc3\xaftat, per\xc3\xb2 ve vorejant les cases del poble i, segons la hist\xc3\xb2ria medieval i els documents, es podria pensar que aquesta porta deuria ser la primitiva entrada a Pardines pel cam\xc3\xad reial de Ribes a Camprodon, que deuria passar pel fons de la Vall seguint el riu i creuant-lo per un pont davant de Vilar\xc3\xb3, al costat del mol\xc3\xad d'en Roca i seguint Vall amunt per Llavanera cap a la collada verda._NEWLINE_Del trencant que unia el cam\xc3\xad reial de Pardines no en queden gaireb\xc3\xa9 restes, per\xc3\xb2 la seva exist\xc3\xa8ncia deu quedar demostrada a les espitlleres de defensa cap a l'exterior que conserva la torre, i que en un terreny com l'actual, de terrasses de conreu, serien injustificades, s\xc3\xad, en canvi, es pot justificar l'exist\xc3\xa8ncia d'algun cam\xc3\xad cap al qual estiguessin orientades."